ملګرو ملتونو له طالبانو وغوښتل چې د نجونو ټول ښوونځي پرانیږي 
په نیویارک کې د ملګرو ملتونو په روانه غونډه کې په افغانستان کې د نجونو پر مخ له شپږم ټولګې پورته د ښوونځیو د تړل کېدو په اړه اندېښنه ښودل شوې ده.  
په روانه غونډه کې په نړۍ کې د ښوونې او روزنې په اړه ځانګړي شوي بحث ته د شنبې په ورځ ۱۷ سپتمبر (وږي ۲۶) د ملګرو ملتونو عمومي منشي انتونیو ګوتریش وویل چې په افغانستان کې په تېر یو کال کې د نجونو دپاره د زده کړې فرصت له لاسه وتلی، چې په خبره یې، بیا نه راګرځي. ښاغلي ګوتریش د طالبانو له حکومت څخه وغوښتل چې نجونو ته ښوونځيو ته د تګ اجازه ورکړي، ترڅو خپلو زده کړو ته دوام ورکړي. هغه وویل: "که زه په سولې او امنیت د پانګونې لپاره یو خوښ کړم، هغه به زدکړې وي. که چیرې زه په نړۍ کې د ډراماتیک نابرابرۍ کمولو لپاره یو شی غوره کړم، نو زه به ووایم زدکړې. که زه د یو واحد شی په اړه فکر وکړم چې د ځمکې د ویجاړولو مخنیوی کولای شي، زه به ووایم زدکړې. او که چیرې یوازې یو شی وي چې په ټولنو کې د بشري حقونو حاکمیت لپاره پرې پانګونه وشې، هغه به وي زدکړې." دا دی یو کال پوره شو چې په افغانستان کې د نجونو د منځنيو او عالي لیسو اکثریت زده کوونکي ښوونځیو ته ندي تللي. که څه هم طالبانو په وار وار ژمنې کړي خو اوس هم داسې نه لیدل کیږي چې هغوی دې نجونو ته د زده کړو اجازه ورکړي، چې دې کار په کور دننه او بهر کې د افغانانو سخت غبرګونونه راپارولي دي. په نړۍ کې د تعلیم د وضعیت په اړه د ملګرو ملتونو په روانو بحث کې د افغان ځوانانو فعالې عایشه خرم هم ګډون کړی و. هغې د غونډې ګډونوالو ته وویل: "زه له یو داسې هیواد څخه راغلې یم، چیرې چې نن په یویشتمه پیړۍ کې انجونې ښوونځي ته د تلو اجازه نه لري. چیرې چې ښځه کیدل د ټول عمر لپاره د پوهې، ودې او فرصتونو په قیمت تمامیږي. په افغانستان کې د ښځو لپاره تعلیم ته لاسرسی هیڅکله هم اسانه نه و." د افغان نجونو پر مخ تر شپږم ټولګي پورته د ښوونځيو بندېدو د یو کال پوره کيدو هم مهاله، په افغانستان کې د ملګرو ملتونو سیاسي استازولۍ (یوناما) سرپرست مارکس پوتزیل دا "یوه غمجنونکې او د شرم وړ" کلیزه بللې ده. د طالبانو حکومت چارواکو تر دې مخکې په تګرار سره ویلي چې د شریعت په چوکاټ کې د ټولو ښځو حقوقو ورکولو ته ژمن دي. خو اوس د طالبانو حکومت د پوهنې وزارت سرپرست په دغه هیواد کې د نجونو تر شپږم پورته ټولګیو بندېدو لامل کلتوري ستونزې بللي دي.